Imparfait de l'indicatif

Ny ***imparfait de l'indicatif*** dia filazam-potoana ao amin' ny filaza tsotra (*mode indicatif*) ao amin' ny fitsipiteny frantsay, izay ampiasaina amin' ny ankapobeny amin' ny firesahana zava-miseho na zava-misy tamin' ny fotoana lasa izay tsy heverina na tsy fantatra na tsy aseho ny fiafarany (fanehoan-javatra mivelatra sy tsy efa, izay ifanoherany amin' ny *[[passé simple]]* (fanehoan-javatra mifintina) sy amin' ny *[[passé composé]]* (fanehoan-javatra efa) na dia samy iresahana zava-mitranga amin' ny fotoana lasa aza. Izany koa no antony ampiasana azy hiresahana zava-mitranga miverimberina tany amin' ny fotoana lasa nefa tsy heverina na tsy aseho ny fetran' izany fiverimberenanana izany. Mety iresahana zavatra hitranga tao amin' ny fotoana lasa koa ny *imparfait de l'indicatif* (hoavy ao amin' ny lasa).

Ny *imparfait de l'indicatif* koa dia manana heviny hafa izay tsy dia natao hiresahana ny fotoana lasa loatra fa iresahana zavatra tsy tanteraka na tsy misy ankehitriny na amin' ny hoavy fa an' eritreritra fotsiny nefa tiana horesahina ny mety ho vokany raha nitranga.

## Ny endriky ny ''imparfait de l'indicatif''
Ny endriky ny *imparfait de l'indicatif* dia fikambanan' ny fototry ny matoanteny sy fiafaran-teny an' io filazam-potoana io manokana: *je ....-ais, tu ....-ais, il/elle ....-ait, nous ....-ions, vous ....-iez, ils/elles ....-aient*. Ny fototry ny matoanteny anefa mety tsy hitovy tanteraka amin' ny an' ny *[[Infinitif présent|infinitif]]* nefa tsy maintsy mitovy amin' ny an' ny *[[présent de l'indicatif]]* manandrify ny *nous*.

### Endrika tsy ahitana fiafaran-teny misy -''ss''-
Maro ny matoanteny manana endriky ny *imparfait de l'indicatif* izay manakambana avy hatrany ny fototra sy ny fiafaran-tenin' io filazam-potoana io. Izany no mitranga ao amin' ny matoanten' ny vondrona voalohany sy ny an' ny matoanteny sasany ao amin' ny vondrona fahatelo:  *je ....-ais, tu ....-ais, il/elle ....-ait, nous ....-ions, vous ....-iez, ils/elles ....-aient*.

### Endrika ahitana fiafaran-teny misy -''ss''-
Misy ny endiriky ny *imparfait de l'indicatif* manakambana ny fototra amin' ny fiafaran-teny misy -*ss*-, indrindra ny matoanteny ao amin' ny vondrona faharoa (manana *[[Infinitif présent|infinitif]]* miafara amin' ny *-ir*) sy ny ao amin' ny vondrona fahatelo (indrindra ireo manana *infinitif* miafara amin' ny *-aître* na *-oître*): *je ....-ssais, tu ....-ssais, il/elle ....-ssait, nous ....-ssions, vous ....-ssiez, ils/elles ....-ssaient*.

## Fampiasana ny ''imparfait de l'indicatif'' hiresahana ny lasa

### Fampiasana azy amin' ny ankapobeny
Ny *imparfait de l'indicatif* dia ampiasaina hiresahana asa na zava-miseho tiana haseho ho andalam-pitrangana, na toetra mitohy sy maharitra, izay tsy fantatra na tsy heverina ny fanombohany sy ny fiafarany.

Ohatra:

* *Il <u>chantait</u> à cet instant précis*.

### Enti-maneho ny fifanindrian' ny fotoam-pitragana
Ny *imparfait de l'indicatif* dia enti-mampisongadina ny fifanindrian' ny fotoam-pitrangan' ny asa na toetra roa na maro. Raha samy tsy heverina ny fari-potoana aharetan' ireo asa na toetra ireo dia samy atao amin' ny *imparfait de l'indicatif* ny matoanteny rehetra. Raha fohy kokoa ny fari-potoana itragan' ny iray na sasany amin' ireo toatra na asa ireo dia atao amin' ny *[[passé simple]]* (raha tsy mahakasika ny fotoana ankehitriny na ny fotoana iresahana) na amin' ny *[[passé composé]]* (raha  mahakasika ny fotoana ankehitriny na ny fotoana iresahana) ny matoanteny manambara ireo toetra na asa tsy maharitra ireo. 

Ohatra:

* *Je suis sorti parce qu'il <u>faisait</u> beau*.
* *Il <u>disparaissait</u> quand j'arrivai*.
* *Il <u>disparaissait</u> quand je suis arrivé*.
* *Quand il la trouva, elle <u>portait</u> une robe blanche*.

### Fampirindrana filazam-potoana lasa
Ampiasaina hasolo ny *[[présent de l'indicatif]]* ny *imparfait de l'indicatif* ao amin' ny fampirindrana filazam-potoana raha amin' ny filazam-potoana lasa (*[[passé simple]]*, *imparfait de l'indicatif*, *[[passé composé]]*, sns) ny matoanteny ao amin' ny fehezankevitra iankinana. Izany no mitranga amin' ny tati-bolana.

Ohatra:

* *J'aperçus qu' il <u>réfléchissait</u>*. (ampitahao amin' ny hoe: *J'aperçois qu'il <u>réfléchit</u>.*)
* *J'ai aperçu qu' il <u>réfléchissait</u>*. (ampitahao amin' ny hoe: *J'aperçois qu'il <u>réfléchit</u>.*)
* *J'apercevais qu' il <u>réfléchissait</u>*. (ampitahao amin' ny hoe: *J'aperçois qu'il <u>réfléchit</u>.*)
* *Il a dit qu'il n'<u>aimait</u> pas cette personne*. (ampitahao amin' ny hoe: *Il dit qu' il n'<u>aime</u> pas cette personne.*)

### Fahazarana tany amin' ny fotoana lasa
Ampiasaina ny *imparfait de l'indicatif* raha tiana ny hanasongadina fa ny fisehon-javatra na ny asa resahina dia fahazarana. Tsy heverina na tsy aseho ny fotoana nanombohana sy niafaran' izany fahazarana izany ary tsy ambara mazava ny faharetan' ilay fahazarana. Raha maromaro ny asa na fisehoan-javatra resahina dia mety hiara-mitranga izany na hifanarakaraka.

Ohatra:

* *Il <u>disparaissait</u> chaque fois que j'<u>arrivais</u>*.
* *Chaque samedi, ils <u>mangeaient</u> de la viande*.
* *Ils <u>buvait</u> du café deux fois par jour*.
* *Il y <u>entrait</u> à huit heures du matin, y <u>restait</u> jusqu'à midi, <u>venait</u> déjeuner, y <u>retournait</u> aussitôt et y <u>demeurait</u> jusqu'à sept ou huit heures du soir.* (M. Maeterlinck)

### Lasa akaiky ao amin' ny lasa
Ampiasaina ny *imparfait de l'indicatif* mba hiresahana asa na zavatra nitranga fotoana fohy alohan' ny fotoana iray hafa heverina ho samy ao amin' ny lasa. Matetika dia ampiasaina ny hoe "*venir de*" nefa azo atao koa ny tsy mampiasa an' io raha mazava ihany ny tiana holazaina

Ohatra:

* *La famille <u>venait de se promener</u>, ainsi qu'elle le faisait chaque dimanche*.

### Hoavy ao amin' ny lasa
Raha akaiky dia akaiky ny hisehoan' ny zavatra iray na ny hahatanterahan' ny asa iray ao amin' ny fotoana lasa dia azo ampiasaina ny *imparfait de l'indicatif*. Matetika ampiasaina ny hoe "*aller*" nefa azo atao koa ny tsy mampiasa an' io raha mazava ihany ny tiana holazaina.

Ohatra:

* *La famille <u>allait se promener</u>, ainsi qu'elle le faisait chaque dimanche*.
* *Il <u>sortait</u> quand je suis arrivé* (= *Il allait sortir* ....)
* *Il <u>allait acheter</u> cette voiture quand sa femme déclara ne pas être d'accord*. 

## Ny ''imparfait de l'indicatif'' iresahana ny tsy tanteraka

### Zavatra tsy tanteraka na tsy misy tamin' ny fotoana lasa
Ny *imparfait de l'indicatif* dia iresahana voka-javatra tsy tanteraka tamin' ny fotoana lasa fa an' eritreritra fotsiny (*irréel du passé*). Ny *[[plus-que-parfait de l'indicatif]]* no matetika ampiasaina amin' ity tranga ity.

Ohatra:

* *Un faux pas, et c'<u>était</u> la chute mortelle*. (= il n'y a pas eu de chute)
* *Un pas de plus et je <u>tombais</u>*. (= je ne suis pas tombé)
* *Deux moments plus tard, je vous <u>manquais</u> encore* (Molière, *Les Fables*)

### Zavatra tsy tanteraka na tsy misy ankehitriny
Ny *imparfait de l'indicatif* dia iresahana zavatra sarotra tanterahina na sarotra misy ankehitriny (*irréel du présent*) fa eritreretina fotsiny nefa tiana horesahina ny mety ho vokany raha nitranga. Ity fampiasana azy ity dia ifanahafany amin' ny *[[conditionnel présent]]* izay matetika miara-miseho aminy anaty fehezanteny iray.

Ohatra:

* *Si j'<u>avais</u> un fusil, je tirerais sur ces oiseaux*. (= je n'ai pas de fusil)
* *Ah, si seulement cette machine ne <u>faisait</u> pas tant de bruit* ! (= la machine fait beaucoup de bruit)
* *J'<u>étais</u> le gendarme et toi tu <u>étais</u> le voleur*. (= je ne suis pas un gendarme et tu n'es pas un voleur)

### Zavatra sarotra tanterahina amin' ny hoavy
Ny *imparfait de l'indicatif* dia iresahana zavatra sarotra tanterahina na tsy irina ho tanteraka amin' ny hoavy (*potentiel*). Ity fampiasana azy ity dia ifanahafany amin' ny *[[conditionnel présent]]* izay matetika miara-miseho aminy anaty fehezanteny iray. Raha heverina ho mora ny hahatanterahan' ny zavatra resahina dia ny *[[présent de l'indicatif]]* (sy ny *[[futur simple]]*) no ampiasaina.

Ohatra:

* *Il <u>ajoutait</u> encore une remarque et je <u>quittais</u> la salle*.
* *<u>Allait</u>-il vivre à l'autre bout du monde, elle le <u>suivait</u>*.
* *Si, demain, j'<u>étais</u> riche, j'achèterais une voiture neuve*.

## Fanalefaham-pitenenana

### Fahalalam-pomba
Mba hanehoana fahalalam-pomba dia ampiasaina ny *imparfait de l'indicatif*, indrindra amin' ny fiangaviana na fitadiavana torohevitra na fanomezana torohevitra. Azo soloana ny *[[conditionnel présent]]* izy amin' ity tranga ity.

Ohatra:

* *Madame <u>avait</u>-il besoin d'autres chose?*
* *Je <u>voulais</u>* *vous demander si ce texte ne vous ennuie pas trop*.
* *Je <u>voulais</u> vous faire remarquer que vous avez commis une erreur capitale*.
* *Et si on <u>prenait</u> un café ?*

### Halemem-panahy
Ampiasaina koa ny *imparfait de l'indicatif* raha miresaka amim-pahalemem-panahy amin' ny zazakely na amin' ny biby fiompy mifankahazatra amin' ny tena (*imparfait hypocoristique*).

Ohatra:

* *Il <u>était</u> bien mignon !*
* *Ah, il n'<u>aimait</u> pas ça, mon petit Toto*.
## Jereo koa

* Filazam-potoana

* Filazam-potoana ao amin' ny filaza tsotra (*mode indicatif*) ao amin' ny fitsipiteny frantsay: *[[présent de l'indicatif]], [[passé composé]], [[imparfait de l'indicatif]], [[passé simple]], [[plus-que-parfait de l'indicatif]], [[passé antérieur]], [[futur simple]], [[futur antérieur]]*, *[[Conditionnel présent|futur simple du passé]]*, *[[Conditionnel passé|futur antérieur du passé]]*.
* Filazam-potoana ao amin' ny filaza ifampiankinana (*mode subjonctif*) ao amin' ny fitsipiteny frantsay: ''subjonctif'' ''présent''*, [[subjonctif passé]], [[subjonctif imparfait]], [[subjonctif plus-que-parfait]]*
* Filazam-potoana ao amin' ny filaza mihonohono (*mode conditionnel*) ao amin' ny fitsipiteny frantsay: ''conditionnel présent''*, [[conditionnel passé]]*
* Filazam-potoana ao amin' ny filaza mandidy (*mode impératif*) ao amin' ny fitsipiteny frantsay: *[[impératif présent]], [[Impératif passé|impératif]]* ''passé''
* Filazam-potoana ao amin' ny filaza tsy mitanisa (*mode infinitif*) ao amin' ny fitsipiteny frantsay: ''infinitif présent''*, [[infinitif passé]]*
* Filazam-potoana ao amin' ny ova-matoanteny (*mode participe*) ao amin' ny fitsipiteny frantsay:  *[[participe présent]], [[participe passé]]*

## Loharano sy fanamarihana